Beton i alle afskygninger kan fra i morgen opleves på Utzon Center i Aalborg.

- Betonvæg, betonkys, betontatovering, betonpoesi... min hensigt er at gøre betonoverflader til sanselige, æstetiske udtryk. At overfladerne kan blive forvandlede med lyset og regnen. Sådan lyder salgstalen fra tekstildesigneren Line Kramhøft, der fra i morgen af har sin udstilling "Poetisk Beton" til skue på Utzon-centeret i Aalborg. Positiv beton - Hvordan kan jeg tilføre skønhed til beton og gøre materialet mere nærværende, så det skaber en positiv oplevelse for dem der bor, arbejder og lever med beton? Det var den udfordring, Line Kramhøft stillede sig selv forud for projektet. Hun vil gerne bryde med betonens image som værende "et koldt og hårdt materiale". Projektet er blevet til med støtte fra Realdania, Aalborg Portland og Spæncom A/S i Kolding. Udstillingen kan opleves fra 7. november klokken 15 og frem til 15. januar.